7 Go ralala makgolokgolo a dingwaga, Keresete o ntse a baakanyetsa monyadiwa wa gagwe lenyalo kwa legodimong. Moaposetoloi Paulo o ne a tlhalosa gore Keresete o ne a “rata phuthego a ba a ineela ka ntlha ya yone, gore a tle a e itshepise, a e ntlafatsa ka metsi a a tlhatswang, ka lefoko, gore a tle a tlhagise phuthego kwa go ene ka boene e le mo bontlentleng jwa yone, e se na selabe kgotsa letsutsuba kgotsa sepe sa dilo tse di ntseng jalo, fa e se gore e tle e nne boitshepo e bile e se na molato.” (Baef. 5:25-27) Paulo o ne a bolelela Bakeresete ba ba tloditsweng ba kwa Korintha wa bogologolo jaana: “Ke fufega ka lona ka lefufa la bomodimo, gonne nna ka namana ke ne ka lo solofetsa go nyalwa ke monna a le mongwe gore ke tle ke lo ise lo le kgarebane e e itshekileng kwa go Keresete.” (2 Bakor. 11:2) Monyadi e bong Kgosi Jesu Keresete, o anaanela “bontle” jwa semoya jwa monyadiwa wa gagwe wa mo isagweng. Mme monyadiwa o mo tsaya e le “morena” wa gagwe, e bile o a mo ‘ikobela’ e re ka e le monna wa gagwe wa mo isagweng.